|  |  |  |  |
| --- | --- | --- | --- |
| Rīgā, | 08.09.2022. | Nr. | 1-132/6224 |
| Uz |  | Nr. |  |

**Labklājības ministrijai**

*Par darba grupas 6. sanāksmes uzdevumu*

Vides aizsardzības un reģionālās attīstības ministrija (turpmāk – ministrija) informē, ka, piedaloties Labklājības ministrijas iniciētās darba grupas “Personu ar funkcionāliem traucējumiem vides, pakalpojumu un informācijas piekļūstamības veicināšanai” 6. sanāksmē šā gada 13. septembrī, kurā plānots skatīt jautājumu “*Sabiedriskā transporta piekļūstamība un Vēlēšanu procesa piekļūstamība*”, ir sagatavojusi informāciju atbilstoši dotajam uzdevumam “sagatavot īsu informācijas apkopojums par esošo situāciju; sniegt priekšlikumus par īstermiņā ieviešamajiem pasākumiem, norādot nepieciešamās darbības, atbildīgās iestādes un informāciju par papildu finansējuma nepieciešamību; sniegt priekšlikumus par ilgtermiņa risinājumiem, norādot nepieciešamās darbības, iesaistītās iestādes un informāciju par papildu finansējuma nepieciešamību” (turpmāk – darba grupas uzdevums).

[1] Ministrijas funkcijas un uzdevumi ir noteikti Ministru kabineta 2022. gada 14. jūlija noteikumos Nr. 434 “Vides aizsardzības un reģionālās attīstības ministrijas nolikums” (turpmāk – MK noteikumi Nr. 434).

Ministrija kompetences ietvaros nerealizē pasākumus, kas ir tieši vērsti pret sabiedriskā transporta piekļūstamības un vēlēšanu procesa piekļūstamības nodrošināšanu personām ar invaliditāti.

[2.1] Attiecībā uz sabiedriskā transporta pieejamību kopumā ministrija informē, ka, lai iedzīvotājiem, tai skaitā personām ar invaliditāti, nodrošinātu nepieciešamo pakalpojumu (tostarp sociālo, veselības, izglītības, kultūras u. c.) un darba vietu sasniedzamību novadu administratīvajos centros, administratīvi teritoriālās reformas īstenošanas kontekstā būtiska ir valsts reģionālo un vietējās nozīmes autoceļu pārbūvēšana un atjaunošana. Ministrija sadarbībā ar plānošanas reģioniem un Satiksmes ministriju ir identificējusi 878 km valsts reģionālo un vietējo autoceļu (ar rezerves ceļu posmiem kopā 1 014 km), kuru pārbūve un atjaunošana ir prioritāra administratīvi teritoriālās reformas īstenošanai. Ceļu saraksts ir apstiprināts Ministru kabinetā 2021. gada 18. martā ar informatīvo ziņojumu “Par investīciju programmas valsts autoceļu attīstībai administratīvi teritoriālās reformas kontekstā īstenošanu”. No minētajiem autoceļiem 210 km tiek plānots pārbūvēt un atjaunot no Atveseļošanās un noturības mehānisma plāna finansējuma 92 300 000 *euro* apmērā. Autoceļu pārbūve un atjaunošana ļaus iedzīvotājiem drošāk un ātrāk pārvietoties pa Latvijas teritoriju, kā arī uzlabos mazāk aizsargāto ceļu satiksmes dalībnieku, tai skaitā personu ar invaliditāti, drošību, jo citstarp tiks labiekārtotas autobusu pieturvietas, uzlabots ceļu apgaismojums u. c.

[2.2] Atbilstoši normatīvajos aktos noteiktajai kārtībai, kas stāsies spēkā 2023. gada 1. pusgadā, pasažieru kategorijas, kuras ir tiesīgas izmantot braukšanas maksas atvieglojumus reģionālās nozīmes maršrutos, sabiedriskajā transportlīdzeklī identificējas elektroniski ar personas apliecību (eID karti), kas papildināta ar speciālu funkcionalitāti (lietotni). Pašlaik personas tiesības izmantot sabiedrisko transportlīdzekli, kas pārvadā pasažierus reģionālās nozīmes maršrutā, apliecina esošajā kārtībā, t.i., uzrādot apliecību sociālo garantiju nodrošināšanai un personu apliecinošu dokumentu, skolēna apliecību vai studenta apliecību, ja apliecība sociālo garantiju nodrošināšanai nesatur personas fotoattēlu. Sākot ar 2023. gada 1. pusgadu, tiesības izmantot sabiedrisko transportlīdzekli, kas pārvadā pasažierus reģionālās nozīmes maršrutā, tiks apliecinātas tikai ar eID karti.

Ar šā gada. 1. septembri ar Valsts un pašvaldību vienoto klientu apkalpošanas centru (turpmāk – VPVKAC) starpniecību iedzīvotājiem tiek sniegtas konsultācijas un nodrošināts atbalsts eID kartes funkcionalitātes papildināšanai.

[2.3] Papildus attiecībā uz sabiedriskā transporta pieejamību kopumā ministrija vērš uzmanību, ka pašvaldību darbības pārraudzības ietvaros sniedz atzinumus un apkopo informāciju par pašvaldību saistošajiem noteikumiem par braukšanas maksas atvieglojumiem.

Braukšanas maksas atvieglojumi dažādām personu grupām, tostarp personām ar I un II grupas invaliditāti, ir noteikti valstiskā līmenī un nostiprināti Invaliditātes likuma 12. panta pirmās daļas 7. punktā un Ministru kabineta 2021. gada 22. jūnija noteikumu Nr. 414 “Braukšanas maksas atvieglojumu noteikumi” 5., 8., 9., 10., 11. punktā.

Invaliditātes likuma 12. panta pirmā daļas 7. punkts paredz, ka personām ar I vai II invaliditātes grupu, personām līdz 18 gadu vecumam ar invaliditāti un personai, kas pavada personu ar I invaliditātes grupu vai personu līdz 18 gadu vecumam ar invaliditāti, nodrošinot tiesības par valsts budžeta līdzekļiem bez maksas izmantot Latvijas Republikas teritorijā visu veidu sabiedrisko transportu, izņemot aviotransportu, taksometrus un pasažieru pārvadājumus pa iekšējiem ūdeņiem.

Ņemot vērā minēto, pašvaldības braukšanas maksas atvieglojumus pārsvarā nosaka personām ar III grupas invaliditāti. Konkrētie saistošie noteikumi tiek izdoti uz likuma “Par pašvaldībām” 43. panta trešās daļas pamata kā pašvaldību brīvprātīgās iniciatīvas.

Ministrija kompetences ietvaros ir apkopojusi informāciju par situāciju ar pašvaldību saistošajiem noteikumiem par braukšanas maksas atvieglojumiem personām ar invaliditāti. Latvijā kopā darbojas 43 pašvaldības. Saskaņā ar ministrijas apkopoto informāciju situācija ar pašvaldību saistošajiem noteikumiem par braukšanas maksas atvieglojumiem šobrīd ir šāda:

* 9 pašvaldībās ir izdoti saistošie noteikumi par braukšanas maksas atvieglojumiem personām ar invaliditāti;
* 34 pašvaldībās nav paredzēti braukšanas maksas atvieglojumi personām ar invaliditāti.

Precīzu ministrijas apkopoto informāciju iespējams skatīt šīs vēstules pielikumā.

[3] Darba grupas uzdevuma daļā par vēlēšanu procesa piekļūstamību, ministrija vērš uzmanību, ka VPVKAC darbinieki sniedz iedzīvotājiem gan klātienes, gan attālinātas konsultācijas un pakalpojumus.

Attiecībā uz vēlēšanu procesu 11 VPVKAC, kuri nodrošina arī attālinātu portāla Latvija.lv lietotāju apkalpošanu, sniedz arī atbalstu par Pilsonības un migrācijas lietu pārvaldes e-pakalpojumiem, tai skaitā arī par e-pakalpojumiem, kas izmantojami Latvijā izsludināto vēlēšanu laikā. Pēc Pilsonības un migrācijas lietu pārvaldes lūguma ministrija ir informējusi VPVKAC darbiniekus, ka uz 14. Saeimas vēlēšanām tiek izmantots tikai viens e-pakalpojums “Vēlētāja datu pārvaldība” (VPVKAC pakalpojumu grozā nosauktie citi e-pakalpojumi nav pieejami šajās vēlēšanās).

E-pakalpojums “Vēlētāja datu pārvaldība” ir pieejams autentificētam lietotājam no šā gada 27. augusta līdz 9. septembrim, un tas nodrošina iespēju vēlētājam apskatīt savu vēlētāja statusu, kā arī vēlētājam, kurš 14. Saeimas vēlēšanu laikā šā gada 1. oktobrī uzturēsies ārvalstīs, pieteikties balsot pa pastu, norādot ārvalsti, no kuras plāno nosūtīt savu balsojumu.

Minētā informācija kopā ar šai vēstulei pielikumā pievienoto e-pakalpojuma “Vēlētāja datu pārvaldība” lietošanas rokasgrāmatu atbalsta sniegšanai vēlētājiem tika nosūtīta visiem VPVKAC.

[4] Darba grupas uzdevumā daļā par priekšlikumu sniegšanu par īstermiņā ieviešamajiem pasākumiem, norādot nepieciešamās darbības, atbildīgās iestādes un informāciju par papildu finansējuma nepieciešamību un priekšlikumu sniegšanu par ilgtermiņa risinājumiem, norādot nepieciešamās darbības, iesaistītās iestādes un informāciju par papildu finansējuma nepieciešamību, ministrija vērš uzmanību, ka daļā par sabiedriskā transporta piekļūstamību šie ir Satiksmes ministrijas kompetencē esoši jautājumi, savukārt daļā par vēlēšanu procesa piekļūstamību – Centrālās vēlēšanu komisijas kompetencē.

Ministrijai savas kompetences ietvaros priekšlikumu nav.

Pielikumā:
1) datne “Apkopojums\_pašvaldības atbalsts transports docx”, 24,6 KB;

2) datne “Veletaja datu parvaldiba\_lietosanas rokasgramata.pdf”, 990,4 KB.

Ar cieņu
valsts sekretāra vietniece I. Oša

Puide 67026527

ilona.puide@varam.gov.lv